病不能從沈德遠少卿草堂醵飲
作者：袁說友
朝代：宋

paragraphs: 溪南十里山，有客今淵明。
歸來厭城市，著脚鷗鷺汀。
客來笑談劇，日暮車馬行。
我昔曾見之，浩氣猶憑陵。
尊酒浸成列，翰墨時相迎。
慚渠前日約，念此故舊情。
衝風走籃輿，剝啄山頭扃。
人生等游戲，底問割與烹。
但令賓主歡，莫識衆我醒。
毋以患難移，政須公主盟。